<classify> RAIS Salva Kiir pichani na kiongozi wa kundi la upinzani aliyeweka silaha chini ili ashirikiane na serikali, Riek Machar wameahidi kushirikiana kufanya kazi pamoja kwa lengo la kuwaletea wananchi maendeleo.Aidha, wamesisitiza dhamira yao itatimia kwa kuhakikisha kila mmoja, hadi wananchi wa kawaida wanashiriki katika kuifanya Sudan Kusini inakuwa na amani na utulivu ili itawalike.Viongozi hao wanaotarajiwa kuiongoza pamoja Sudan Kusini katika serikali ya mpito, walitoa ahadi hiyo hivi karibuni jijini hapa wakati wa sherehe za kusainiwa makubaliano ya amani zilizohudhuriwa na Rais wa Ethiopia, Sahlework Zewde, Rais wa Somalia, Mohamed Abdullahi Mohamed, Rais wa Sudan, Omar al-Bashir, Rais wa Uganda Yoweri Museveni na Rais wa Misri, Mostafa Madbouly.Katika sherehe hizo, Rais Kiir alianza hotuba yake kwa kuomba radhi wananchi wa Sudan Kusini kwa niaba ya vyama vyao kutokana na mateso waliyopata katika miaka mitano ya vita ya wenyewe kwa mwenyewe vilivyosababishwa na vyama vya siasa.Alibainisha kuwa kitu cha kwanza kilichomfanya kuamua kutafuta amani na makundi ya kijeshi ni mateso ambayo wananchi wamekuwa wakiyapata. Nilipokwenda Sudan mwezi Juni, niliwaambia timu ya makubaliano kuwa nahitaji amani, nimetokea Juba na watu wako katika hali mbaya, kwa hiyo katika majadiliano na wapinzani chochote wanachotaka wapatieni, alisema.Aliongeza kuwa, aliangalia alichofanya Rais al-Bashir mwaka 2005 alipokubali makubaliano ya amani kwa kukubali kuwa na nchi mbili zenye amani kuliko kuwa na nchi moja yenye vita.Kwa upande wake, Machar alisema amekuja kuonesha kuwa anapenda amani na kuongeza kuwa, kama asingefika katika sherehe hiyo kweli alikuwa mpinga amani. Katika sherehe hizo, Chuo Kikuu cha Juba kilimtunuku Rais Omar al-Bashir shahada ya Udaktari kwa kuwezesha amani katika nchi hiyo.  <topic>: kitaifa 